Diari Oficial de la Generalitat Valenciana


Sumari del DOGV 6828, del 27-07-2012 (2012/7294)

ORDRE 11/2012, de 11 de juliol, de la Conselleria d'Infraestructures, Territori i Medi Ambient, per la qual es convoca ajudes a favor de titulars de qualsevol dret sobre terrenys d'arrossar que estiguen inclosos en àrees de protecció perillacunar i en zones de reserva i prohibició total de l'activitat cinegètica, afectats per l'acció d'avifauna aquàtica o reintroduïda al Parc Natural de l'Albufera, per a l'exercici 2012
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6828

Data del DOGV
:   27-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7294


Data del document
:   11-07-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 11/2012, de 11 de juliol, de la Conselleria d'Infraestructures, Territori i Medi Ambient, per la qual es convoca ajudes a favor de titulars de qualsevol dret sobre terrenys d'arrossar que estiguen inclosos en àrees de protecció perillacunar i en zones de reserva i prohibició total de l'activitat cinegètica, afectats per l'acció d'avifauna aquàtica o reintroduïda al Parc Natural de l'Albufera, per a l'exercici 2012 [2012/7294]
Com a conseqüència de la declaració de l'Albufera com a parc natural i les posteriors actuacions tendents a reintroduir algunes espècies de fauna amenaçada per a la seua conservació, amb la limitació cinegètica que comporta, s'ha produït diverses afectacions en els conreus d'arrossar en algunes zones del parc. Els parcs naturals són àrees amb un alt nivell de protecció la gestió dels quals està encomanada a la Direcció General de Medi Natural, amb càrrec als pressupostos de la qual es convoquen ajudes.
Per això, i fent ús de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,
ORDENE
Article 1. Objecte i àmbit d'aplicació
Seran objecte d'ajuda els danys produïts per les espècies gall de canyar (Porphyrio porphyrio), polla d'aigua (Gallinula chloropus) i ànec collverd (Anas platyrhynchos) en el cultiu de l'arròs durant la campanya arrossera de 2012.
Article 2. Finançament de les ajudes
La línia de subvenció destinada a les ajudes és la T4868, de l'aplicació pressupostària 36.15.55.059.50.8, l'import màxim que pot concedir-se, per a l'exercici 2012, és de 60.000,00 euros.
Article 3. Declaració de no-necessitat de notificació a la Comissió Europea
Les ajudes regulades en esta convocatòria no necessiten ser notificades a la Comissió Europea, d'acord amb l'article 107 del Tractat de Funcionament de la Unió Europea, a l'efecte previst en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per estar acollides al règim de minimis en els sectors agrari i pesquer, regulat pel Reglament (CE) número 1860/2004, de 6 d'octubre de 2004, (DO L 325, de 28.10.2004) modificat pel Reglament (CE) 1998/2006, de la Comissió, de 15 de desembre de 2006 (DOUE L 379, de 28.12.2006).
Article 4. Requisits dels beneficiaris
Podran ser beneficiaris d'estes ajudes les persones titulars de qualsevol dret sobre terreny d'arrossar a les zones amb limitació cinegètica del Parc Natural de l'Albufera, com també aquelles propietats incloses totalment o parcialment als perímetres de protecció perillacunars decretats o que es decreten, sempre que cultive arròs en estos terrenys durant l'any 2012. Estes zones són les següents:
1. Les parcel·les de terra arrossar que estiguen incloses en tot o en part dins d'un cinturó perimètric de protecció de 500 metres al voltant de la llacuna de l'Albufera.
2. Les zones de terra d'arrossar especificades en l'article 20, apartat 1.c del Pla Rector d'Ús i Gestió del Parc Natural de l'Albufera (PRUG).
3. Parcel·les que es declaren com a zona de reserva cinegètica, en este cas s'aplicarà l'article 20, apartat 1.h del Pla Rector d'Ús i Gestió del Parc Natural de l'Albufera (PRUG), així com les adjacents a qualsevol àrea que siga declarada com a zona de reserva.
Excepcionalment, també podran ser beneficiaris les persones titulars de qualsevol dret sobre qualsevol terreny d'arrossar dins del Parc Natural de l'Albufera, sempre que les pèrdues siguen produïdes pel gall de canyar (Porphyrio porphyrio).
No podran obtenir la condició de beneficiari de les ajudes regulades en esta ordre les persones o entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en el reglament que el desplega.
Article 5. Obligacions dels beneficiaris
Els beneficiaris de les ajudes hauran de patir danys en les circumstàncies descrites en esta ordre.
Els danys no han d'estar coberts per cap assegurança. Als efectes de la convocatòria se suposa que això es dóna quan, tot i tenir-ne una pòlissa subscrita, les condicions d'esta no preveuen el pagament, com ara quan les plantes no han arribat a l'estat fenològic D (presentar tres fulles visibles), quan s'està en el termini de carència o quan hi ha una franquícia.
Justificar el compliment dels requisits i les condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que li siga requerida en l'exercici d'estes actuacions.
Acreditar, amb anterioritat al moment en què es dicte la proposta de resolució de concessió i del pagament, que es troba al corrent en el compliment de les seues obligacions tributàries (autonòmiques i estatals) i davant de la Seguretat Social.
Les altres previstes en l'article 14 de la Llei 38/2003, de 17 de novembre, General de Subvencions.
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Article 6. Activitats objecte de les ajudes
Suportar danys en els cultius, en les circumstàncies i en les zones esmentades.
Article 7. Quantia de les ajudes
L'ajuda màxima que es pot rebre serà de 0,32 euros per cada quilo de pèrdua en la collita, i es considera que la productivitat de la zona és de 650 kg per fanecada cultivada. En el cas excepcional que l'arròs siga del tipus bomba l'ajuda màxima que es pot rebre serà de 0,75 euros per cada quilo de pèrdua en la collita i es considerarà que la productivitat és de 350 kg per fanecada cultivada. Si el crèdit pressupostari descrit en l'article segon no és suficient per a pagar totes les sol·licituds acceptades, es prorratejarà l'import de les ajudes fins a esgotar el crèdit.
Article 8. Sol·licituds i documentació
Les persones que reunisquen els requisits establits en la base tercera i vullguen sol·licitar les ajudes regulades en esta orde, hauran de presentar la documentació següent:
1. Les sol·licituds per a l'obtenció de les ajudes regulades en estes bases s'haurà de presentar en imprés normalitzat, el qual s'adjunta, i acompanyades de la documentació que a continuació s'indica:
a) Documentació acreditativa de la identitat del sol·licitant.
- Per a persones físiques: NIF, DNI o passaport per a nacionals. Targeta de resident per a estrangers.
- Per a persones jurídiques:
· Targeta del CIF.
· Estatuts de l'entitat, escriptura de constitució o qualsevol altre document admissible en dret que acredite la personalitat i els poders que acrediten la representació.
· Certificat de l'acta on consta l'acord de sol·licitar les ajudes i el nomenament del representant per a efectuar-ne la gestió.
- L'agrupació sense personalitat jurídica, a més de la seua identificació i de l'acord de sol·licitar ajudes i del nomenament de representant, haurà de presentar un document en què siga acceptada per tots els membres de l'agrupació la responsabilitat solidària pel que fa al compliment de compromisos, com també la devolució de l'ajuda en cas d'incompliment.
- En el cas de corporacions locals o altres entitats públiques, acord adoptat per l'òrgan corporatiu en què s'aprove la sol·licitud de la subvenció.
b) Acreditació de complir els requisits per a ser beneficiari d'acord amb l'article 4 d'esta ordre. L'acreditació es podrà realitzar mitjançant algun dels documents següents:
- Certificat municipal del cadastre, secció rústica.
- Certificat o nota simple del Registre de la Propietat.
- Rebut de l'impost sobre béns immobles de naturalesa rústica, on s'especifique la superfície, el polígon i la parcel·la.
- Document que acredite l'arrendament, firmat pel propietari de la parcel·la, juntament amb el document que acredite el dret d'este últim.
- Qualsevol altre document, admissible en dret, sobre la condició de cultivador directe de les parcel·les. Els agricultors a títol principal o professionals hauran de justificar-ho anualment, durant el termini de sol·licitud, mitjançant la presentació de l'última declaració de l'IRPF i justificant d'estar al corrent del pagament del règim especial agrari de la Seguretat Social o en el règim d'autònoms d'activitat agrària.
c) Relació de parcel·les afectades, indicant la localització gràfica, a escala suficient, per a determinar la situació d'estes.
d) Documentació acreditativa d'estar al corrent o exempt de les obligacions tributàries i de la Seguretat Social d'acord amb l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions.
La presentació de la sol·licitud comportarà l'autorització del sol·licitant perquè la Conselleria d'Infraestructures, Territori i Medi Ambient n'obtinga de manera directa l'acreditació a través de certificats telemàtics, no serà necessari que el sol·licitant haja d'aportar la certificació adient. Tot i això, el sol·licitant podrà denegar expressament el consentiment, i haurà d'aportar en este cas la certificació en els termes ressenyats al paràgraf anterior.
En aquells casos previstos en l'article 24 del Reglament que desplega la Llei 38/2003, especialment en el cas d'ajudes concedides a administracions públiques i aquelles en les quals la quantia que s'ha d'atorgar a cada beneficiari no supere els 3.000,00 euros, el compliment de les obligacions fiscals i davant de la Seguretat Social es justificarà mitjançant una declaració responsable.
e) Declaració jurada que estes pèrdues no estan emparades per cap tipus d'assegurança.
f) Imprés d'alta de tercers per a pagaments de la Generalitat Valenciana (Ordre 18/2011, de 17 de juny, de la Conselleria d'Economia, Hisenda i Ocupació, DOCV 21/06/11) degudament emplenat.
g) Declaració responsable on s'enumere i es descriguen les ajudes de minimis rebudes pel sol·licitant en els exercicis fiscals de 2010, 2011 i 2012.
h) Declaració responsable on s'enumere i es descriguen qualssevol altres ajudes rebudes pels mateixos costos subvencionables en els exercicis fiscals de 2010, 2011 i 2012.
2. En cas que els documents exigits que han d'acompanyar la sol·licitud de concessió d'ajudes ja estiguen en poder de la Conselleria d'Infraestructures, Territori i Medi Ambient, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estan i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en esta ordre o no s'adjunte la documentació que d'acord amb esta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'interessat perquè, en un termini de 10 dies, esmene la falta o adjunte la documentació necessària amb indicació que si així no ho fa se li tindrà per desistit de la sol·licitud, després de la resolució prèvia que haurà de ser dictada en els termes previstos en l'article 42 de l'esmentada llei per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es pot requerir del sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es referix la documentació administrativa.
Article 9. Lloc i termini de presentació
Ateses les especials característiques dels danys que es produïxen i, amb l'objecte de poder comprovar la relació directa entre l'acció de les aus i aquells, les persones sol·licitants, tot just detectar els danys, i sempre en un termini no superior a tres dies naturals des que s'hagen produït, presentaran l'imprés de sol·licitud a l'Oficina de Gestió Tècnica del Parc Natural de l'Albufera.
Pel mateix motiu especial, el termini per a presentar les sol·licituds serà durant tota la campanya arrossera.
Article 10. Ordenació i instrucció del procediment
L'òrgan encarregat de l'ordenació i instrucció del procediment serà la Subdirecció General de Medi Natural, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Article 11. Valoració i proposta de resolució
La concessió de les ajudes es realitzarà mitjançant el procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, i també en els articles 62 i 63 del Reial Decret 2006/1471, que aprova el reglament que la desplega.
La valoració de les sol·licituds presentades serà realitzada per una comissió de valoració, d'acord amb el procediment següent:
Acabat el termini de sol·licitud, seran quantificades les pèrdues. Estes es valoraran en funció de la superfície afectada i es considerarà que la productivitat mitjana és de 650 kg/fanecada (si l'arròs és del tipus bomba, la productivitat considerada serà de 350 kg/fanecada). Si la persona que sol·licita replantar i es comprova que hi ha noves pèrdues en la mateixa zona per l'acció de l'avifauna, només es considerarà la superfície que excedisca la que es va valorar en la primera visita; a este efecte, l'interessat haurà de presentar una sol·licitud complementària a l'Oficina de Gestió Tècnica del Parc Natural de l'Albufera en el mateix termini assenyalat en l'article 9.
La comissió de valoració estarà formada pel subdirector de Medi Natural, com a president; el cap de la Secció d'Administració Econòmica, com a secretari, i el cap de Servici de Parcs Naturals i el responsable de la dinamització del Parc Natural de l'Albufera, com a vocals.
No hi haurà criteris de prioritat i, si l'import total de les sol·licituds conformes és superior a la disponibilitat pressupostària, esta serà prorratejada.
Article 12. Resolució de la concessió de les ajudes
Correspon a la consellera d'Infraestructures, Territori i Medi Ambient dictar la resolució de la concessió de les distintes ajudes.
La resolució, que haurà de ser motivada i tindrà l'efecte i el contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
El termini per a la resolució de les ajudes serà d'un mes comptador des de l'últim dia de presentació de les sol·licituds. En cas que no s'haja dictat la resolució en este termini, s'entendran desestimades.
Article 13. Recursos
Les resolucions adoptades posaran fi a la via administrativa. Contra estes resolucions es pot interposar un recurs contenciós administratiu en el termini de dos mesos comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjudici de la interposició del recurs potestatiu de reposició, en el termini d'un mes comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Règim de compatibilitat
Les ajudes concedides d'acord amb esta ordre són compatibles amb qualsevol altra que tinga la mateixa finalitat de la Conselleria d'Infraestructures, Territori i Medi Ambient, tret del pagament de la indemnització que puga tenir-se contractada mitjançant una assegurança.
L'import de les ajudes regulades en esta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de realitzar el beneficiari.
Article 15. Pagament i justificació de les ajudes concedides
Una vegada publicada en el Diari Oficial de la Comunitat Valenciana, la resolució definitiva de la concessió de la subvenció es realitzarà, d'ofici, el pagament de les quantitats reconegudes per esta resolució.
Les persones físiques o jurídiques no exonerades, d'acord amb l'article 3.7 de l'Ordre de 30 de maig de 1996, de la Conselleria d'Economia i Hisenda, i que no hagueren autoritzat la Conselleria d'Infraestructures, Territori i Medi Ambient, a fer-ho en el seu nom, hauran d'adjuntar un nou certificat vigent d'estar al corrent de les obligacions tributàries i amb la Seguretat Social, en cas que el que presentaren amb la sol·licitud de l'ajuda no estiguera en vigor.
Article 16. Pèrdua o minoració de l'ajuda
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a este efecte, així com la concurrència d'altres causes recollides per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.
Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
La resolució corresponent serà dictada pel director general de Medi Natural.
Article 17. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, General de Subvencions, i també en els articles 94 i 95 del Reial Decret 887/2006, de 21 de juliol, que aprova el reglament que la desplega.
Article 18. Règim d'infraccions i sancions
El règim sancionador en la matèria regulada en esta ordre serà l'establit en el títol IV de la Llei 38/2003, de 17 de novembre, General de Subvencions, i també en l'article 102 del Reial Decret 887/2006, de 21 de juliol, que aprova el reglament que la desplega.
DISPOSICIONS FINALS
Primera
En tot allò no regulat en esta ordre caldrà ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i també els del seu reglament.
Segona
Esta ordre tindrà efecte a partir de l'endemà de la publicació en el Diari Oficial de la Comunitat Valenciana.
Tercera
Contra esta ordre, que posa fi a la via administrativa, es pot interposar un recurs contenciós administratiu, en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
València, 11 de juliol de 2012
La consellera d'Infraestructures, Territori i Medi Ambient,
ISABEL BONIG TRIGUEROS